## Educació destina més de 2 milions d’euros per a obres de millora en l’IES Sorolla de València

*** El director general d’Infraestructures Educatives ha visitat les instal·lacions, a on Conselleria ja estava fent actuacions de millora per valor de més d’un milió d’euros
* A més, es duran a terme obres d’emergència per un import de més d’1,2 milions d’euros
* En setembre de 2024 es va finalitzar la substitució del fals sostre d’una part del centre i reparacions de fissures en bigues**

La Conselleria d’Educació, Cultura, Universitats i Ocupació invertirà més de 2,2 milions d’euros per a fer obres de millora en les instal·lacions de l’IES Sorolla de València. Es tracta d’un edifici protegit construït en 1968.

El director general d’Infraestructures Educatives, José María Larena, acompanyat per l’equip tècnic de la Conselleria d’Educació, ha visitat este dijous el centre educatiu. Larena ha fet un recorregut per l’institut per a conéixer les necessitats i comunicar a l’equip directiu les obres ja previstes, així com per a traslladar-los l’actuació d’emergència que es realitzarà.

El responsable d’Infraestructures s’ha compromés a dur a terme un pla d’emergència perquè se solucione esta incidència com més prompte millor, per a la qual cosa es destinaran 1.260.374 euros. Este import preveu actuacions d’impermeabilització i sanejat dels forjats de cobertes; trobades de la coberta amb desguassos; vores extremes de la coberta; juntes de dilatació de cobertes i capa de protecció; i ancoratges d’elements entre altres.

La visita s’ha produït després que la setmana passada es desprengueren xicotets trossos d’escaiola en el sostre d’un passadís. Immediatament, un arquitecte de la Direcció Territorial de València va acudir al centre a comprovar l’estat de la zona afectada.

L’arquitecte va constatar que en l’edifici hi ha filtracions d’aigua derivades de falta de manteniment al llarg dels anys. En la visita d’este dijous, el director general d’Infraestructures ha lamentat l’estat de deterioració d’algunes de les zones de l’edifici, que ha atribuït a “la falta d’inversió en manteniment durant els últims anys per l’anterior govern”.

Els alumnes de les aules afectades han sigut reubicats en altres espais del centre.

**Obres ja realitzades i previstes**

Actualment, des de la Direcció Territorial de València s’han redactat dos projectes d’intervenció en el centre: un de substitució de fusteria metàl·lica i un altre de reparacions de recobriments de formigó, banys i actuacions en pati i en el clos. Per a estos dos projectes s’invertirà més d’un milió d’euros. En els dos casos ja estan sol·licitades les llicències a l’Ajuntament.

Finalment, Larena ha recordat que des de Conselleria d’Educació ja s’està intervenint en el centre. “De fet, en setembre de 2024 finalitzem la substitució del fals sostre en una part del centre i les reparacions de fissures en bigues”, ha conclòs.

Fecha: 24/10/2024